17.11.2009 19:53  Lauri Linnamäe   "Ma ei tahaks olla pahatahtlik ega irooniline, aga tegemist on esimese kriminaalasjaga, mis puudutab turumanipulatsiooni. Me teame kõik väga hästi, kuhu esimene vasikas ikka läheb," tõdes Allar Jõks "Aktuaalses kaameras".    "Toomas Toolile kuulusid aktsiad, ta müüs neid nädala aja  jooksul kallimalt kui ta neid ostis, mis tähendab, et tema tegevusel oli majanduslik sisu. Keegi teine ei saa öelda, kui palju ta oleks pidanud tegelikult neid aktsiaid müüki panema," selgitas Jõks.    Eile teatasid prokuratuur ja finantsinspektsioon ajakirjandusele turumanipulatsiooni juhtumist, kus süüdistuse kohaselt tegi Arco Vara aktsionär Toomas Tool börsil ebaseaduslikke tehinguid selleks, et aktsiahinda vägisi allapoole viia. Jõksi sõnul said kaitsjad ja Tool süüdistuse sisust teada alles  täna.    "Eile koostati süüdistusakt, eile oli pressiteade, eile prokuratuur esitles kõiki oma süüdistusi. Kui kaitsjad soovisid teada, milles Tooli süüdistatakse, siis meile öeldi, et peame ootama, millal postiljon süüdistusakti kohale toob. Süüdistusakt on toodud täna," selgitas endine õiguskantsler. Jõksi hinnangul peaks prokuratuur meediasõja asemel andma oma lahingud kohtusaalis.    "Ma arvan, et see on lubamatu. Sellele tuleb lõpp teha, kui prokuratuuri jaoks uudise tootmine ja  avalikkuse arvamuse kujundamine muutub olulisemaks kui kriminaalasjas tõe välja selgitamine. Ja ma arvan, et ma pöördun riigi peaprokuröri poole küsimusega, kas selline praktika on riigiprokuratuuris heaks kiidetud või on tegemist ühe erandiga," rääkis Jõks.